b'\n_START_ARTICLE_\nDonaukommisjonen\n_START_PARAGRAPH_\nDonaukommisjonen er en mellomstatlig organisasjon stiftet for \xc3\xa5 oppfylle Overenskomsten om reguleringen av skipsfarten p\xc3\xa5 Donau av 18. august 1948 (Beogradoverenskomsten). Ved stiftelsen i 1948 hadde kommisjonen sete i Gala\xc8\x9bi. Fra 1954 er hovedkontoret i Budapest._NEWLINE_Beogradoverenskomsten sl\xc3\xa5r fast retten til fri ferdsel for handels- og lystfart\xc3\xb8yer p\xc3\xa5 Donau. Overenskomstens form\xc3\xa5l er \xc3\xa5 styrke de \xc3\xb8konomiske og kulturelle b\xc3\xa5nd mellom medlemsstatene og andre nasjoner._NEWLINE_Donaukommisjonen har 11 medlemsstater: Bulgaria, Tyskland, Kroatia, Moldova, \xc3\x98sterrike, Romania, Russland, Serbia, Slovakia, Ukraina og Ungarn. Kommisjonen best\xc3\xa5r av en representant fra hvert medlemsland. Den velger blant sine egne en president, en visepresident og en sekret\xc3\xa6r for en valgperiode p\xc3\xa5 tre \xc3\xa5r av gangen. Kommisjonen har til disposisjon et sekretariat med spesialister innenfor forskjellige fagomr\xc3\xa5der. Sekretariatet ledes av en generaldirekt\xc3\xb8r. Embetsspr\xc3\xa5ket i Donaukommisjonen er tysk, fransk og russisk._NEWLINE_Donaukommisjonens ansvarsomr\xc3\xa5de g\xc3\xa5r fra Kelheim i Tyskland til Svartehavet. Dette er identisk med den delen av Donau som det er mulig \xc3\xa5 trafikkere med st\xc3\xb8rre skip.\n_START_SECTION_\nHistorie\n_START_PARAGRAPH_\nDonaukommisjonens forl\xc3\xb8pere var Den europeiske Donaukommisjonen av 1856 og Den internasjonale Donaukommisjonen av 1921 som begge ble oppl\xc3\xb8st av Tyskland i 1940._NEWLINE_Donaukommisjonen ble etter forslag fra Sovjetunionen og mot vestmaktenes stemmer, stiftet under konferansen om Donau i Beograd i 1948. Medlemsstatene ble i tillegg til Sovjetunionen, Bulgaria, Ungarn, Romania, Ukraina, Tsjekkoslovakia og Jugoslavia._NEWLINE_\xc3\x98sterrike er medlem av kommisjonen fra 1960 og Tyskland fra 1998, da ogs\xc3\xa5 tysk ble offisielt spr\xc3\xa5k i kommisjonen i tillegg til fransk og russisk._NEWLINE_Donaukommisjonen er observat\xc3\xb8r i Den internasjonale kommisjonen for beskyttelse av Donau (ICPDR)'